# Аспарух Лешников

### от Уикипедия, свободната енциклопедия

Аспарух Лешников български певец
Роден: | 16 юни 1897 Хасково, България
Починал: | 31 юли 1978 София, България

Аспарух (Ари) Лешников е български певец. Той е блестящ тенор и изпълнител на шлагери с международна известност („стари градски песни“ от 30-те и 40-те години на 20 век), наричан от европейската критика „Рицаря на горното фа“.

Роден е в Хасково на 16 юни 1897 година. Първият му професионален опит в музиката е от църковния хор на неговия град. Във Военното училище се запознава с Христо Смирненски и от приятелството им се ражда песента „Горчиво кафе“. През 1920 г. започва да учи пеене при проф. Иван Вульпе и две години по-късно заминава да се усъвършенства в Берлин. На изпита за стипендианти в „Щернише Консерваториум“ от над 180 кандидати Лешников попада сред четиримата приети.

През 1928 г. постъпва в трупата на най-големия берлински ревю-театър, „Фридрихщадпалас“. Същата година става водещ тенор на новосформирания секстет „Комедиен Хармонист“ (втори тенор - Ерих Колин, буфотенор - Хари Фромерман, баритон - Роман Циковски, бас - Роберт Биберти, пианист и аранжор - Ервин Боотц). Гастролите на тази забележителна група от талантливи млади хора с ярко присъствие предизвикват фурор по сцените на Германия, Англия, Франция, Белгия, Холандия, Италия, Швеция, Америка; над 280-те им песни са издадени в стотици хиляди тираж; сред почитателите на „Комедиен Хармонист“ са американският президент Франклин Делано Рузвелт и норвежкия крал Олаф; канят ги в киното.

След идването на власт на Адолф Хитлер секстетът прекратява дейността си (трима от състава му са евреи) и през 1938 г. Ари се завръща в България. Тук той записва над 100 плочи. През 1968 г. е награден със златна значка и званието почетен член на „Фридрихщатпалас“, а през 1977 г. – с орден „Кирил и Методий“.

Лешников умира на 31 юли 1978 г. в София.

## [редактиране] Външни препратки

- Нов сайт на „Комедиен Хармонист“
- Още информация за Аспарух Лешников

Взето от „http://bg.wikipedia.org../../../%D0%B0/%D1%81/%D0%BF/%D0%90%D1%81%D0%BF%D0%B0%D1%80%D1%83%D1%85_%D0%9B%D0%B5%D1%88%D0%BD%D0%B8%D0%BA%D0%BE%D0%B2_d046.html“.

Категория: Български певци

##### Views

- Статия
- Беседа
- Текуща версия

##### Търсене

##### На други езици

- Deutsch
- ‪Norsk (bokmål)‬